Q=8	C=7	SS=1	LS=0	PS=1	DC=0	LC=0	SD=0	BS=2	G0=65	G1=38	G2=16	DLID=ctd_Latn	BODY=Zomi Khuado 2016 Singapore nuamtak kizo :: ZOMI DAILY\nposted on 27 October 2016 at 4:50 pm Lomkholna: Hauzacin, Khuado, News, Singapore, Zomi\n23 October 2016, Nipini: Zingsang khua hong vak in zing nisuak silsel nuai ah Zomi khempeuh Khuado Bawl dingin lawptak in a lupna tung pan hong thoto uh hi. Maiphiat in hanawt in kisil sitset in puanhoih tawh kizem in Khuado Bawlna lam kizuan ziahziah hi. Zingsang nai 8:30am in Khuado Bawhlung sui dingin nungak tangval Khuado Tualpi zuanin kipai diamdiam a, a tung masasa in Nu Noreen Hong leh Pa Hang Khan Lian te nupa huan Buhman leh Be, Zasan tawh ne in; Nu Zam Lian Cing leh Pa Pau Lian Tuang te bawl Niangtui lim mahmah tawh ka khupsuk uh hi. Zingsang kiallap hong delh khempeuh in buhman leh niangtui dawn khit ciang Khuado Bawhlung sui dinga kithawiin bawhlung puan silh in kilaih ziahziah uh hi.\n1. Khuado Bawhlung: Zomite in, i gensa mah bangin, nidangin Khuado bawl ciangin gan kigo a, a phuk pen naupangte in sui in tual khu vengvang in kidelh uh a, tua mah naupang khanglaite in a khiatlah uh leh a ngaklah uh ahi hi. Tu hun ciangin nuntakna hong kisangkhaizaw deuhta ahih manin gan gawh ciang a phuk lak ding sangin bawhlung a lianzaw, a golzaw, a nuamzaw kingahta a, tua mah Zomite in zong Khuado Bawhlung in kizanga, khanglai thahatte in gualnopna in kinei hi. Zomi Khuado Singapore ah numei khempeuh bawhlung kituh in tualpi dim in kidelh ngeingai uh a, mi tamlua mahmah ahih manin bawhlung a sui kha vetlo zong om hi! Mai kum ciangin a pawl tuamtuam ah kikhen a suih dingin numeite in a lunggulh uh hong gen uh hi.\nKhuado bawhlung mah nuam kisa hiding, tuni tanin pheigolh, cigolh tampi omlai a, hun nuam zatkhop nite kimangngilh nailo hi.\n2. Khuado Ippi Sunga Kiguanga Tai: Pa Pau Lian Tuang thusiamna tawh ippi kang sungah khe nih guangin tai kidemna om a, nak nop mahmah hi. Nupi papi, nungak tangval in nuamsa in “upmawh sangin nuamzaw veh e” kici hi. Mai kum ciangin nuamzaw semsem ding hi.\n3. Khuado Dak Tum: Zomite in Khuado bawl masak laiin bang tumging tum masa uh hiam cih a kitheih pak loh hangin a gingthei tuamtuam na tum ding uh hi cih kiummawh hi. Zam leh Khuang a neih uh ciangin tuate tum in lasa uh a, lam in nuamsa uh hi. Dakbu a neih uh ciangin zong dak tum in tumging tawh lasa uh hi. A dak tum in a la sa uh a, ahih kei leh a dakbu bek tumin mihing in lasa lo in a lai ah khat lailen vasa bangin lam deeudeeu hi. Tukum Singapore khuado ah zong kilam deudeu a, dak kitum ahih manin Pu Lian Do Thang Ho te unau hun lai hong phawksak a, amau hauhna leh amau neih masak dak leh khuang, zamte tawh hun nuam kizang toto hi.\n4. Khuado Buangnai Kan: Zomi khempeuh adingin leitungah buangnaikual hong kibawl pen i tangthu ah “Na neu lai in bang tawh kimawl?” hong kicih ciang i gen ding khat a kibehlap ahi hi. Buangnaikual peh diudeu in a sau ciang khung in a langtuak pan mi nih in len in khuktan, kawngtan, laitan, dip tan, awmtan, ngawngtan, dintan, din leh sawktan dongin kilamto in kikan ngeingai a, nop mahmah hi. Kanteh kan banglo in ciangkang kikhung a kia ding cih omlo, buangnai hi a kikangin kidok thei ahih manin a kanzo paklote adingin zong a nuam khat ahi hi. Nungak tangval in kan ziahziah ahih manin nop mahmah a, kikholhna khat ahih banah ‘naupang lai’ phawkna khat suak hi. Kap buanglo e 🙂\n5. Sikkeu Peklum Tai: Zomite in pupa hun a keuphal i zatte damdam in hong kilaih in nitumna lamte sikkeu i zat hong tuntoh ciang, mikangte hong tuntoh ciang, kimawlna, ciammuihna nam hong kidang hiaihiai a, nidanga ling kineih a i dian ngeingaite banglo in sikkeu muam a a sungah peklum koih in tai kidem khawng hong omto hi. Peklum pen pum in kihual valval in kho lo a, sikkeu sung pan kia pahpah ahih manin tai kidemna dingin a lem mahmah khat suak hi. Tai kawma kidop kul, dam tai lua leng lah midangte in hong makhelh ding hizel; lungduai leh lungsim zatkul kidemna khat ahi hi. Khuado bawl ah kihih thei ahih manin a kidemte bek hilo, a ente mahmah in thangah sem hi; nuihna ding zong om kawmkawm ahih manin.\n6. Tui Kiden: Zomite in nisa nuai ah nasem in khua-ul luang in gim mahmah in a om ciang tuidam kiang ngai in tuivot Zodamtui luang sialsial lunggulh uh hi. Zomi Khuado ah zong Nisa lua mahmah ahih manin a tawpna ah khua-ul kai teng a sawpsiang ding, a sa pan a vot hiuhiau ah a pumpi a tawldamna dingin saphuklai sungah tui thun in numei pasal, nupi papi, a tek a khang kideng ngeingai in pumpi kawt piikpeek in tuibuk lam kizuan a, nuam kisa mahmah hi. Tuibuk sungah kisilna ding tui vot hiauhiau tawh na kizomsuak ahih manin nisa nuaiah khua-ul teng bei in tawldam pah a, lungsim nuam in pumpi tawldam hi.\n7. Zomi Khuado Ciamnui Pawl: Khuado bawlna ah a kingak lah mahmah lak pan khat ahi, ciamnuih gualnopna hi. A sungah bangteng kigen cih bel gen kei ni in (a kihelte meetna tua mah ahih manin) ciamnuih bawl siam Pa Cin Hau Mung, Pa Pau Lian Tuang leh Tg. Kam Lian Tuang te in mipi hong nuisak ziahziah a, gilvun na liangin ki-ip taitai hi. Khuado picingsak in Zomite a gualnuam thei minam ihihna hong lak hi.\n8. Zolia leh Zotang Kitelna: Hun sawtpek pan a kigenkhol Zolia leh Zotang kitelna pen nuamtak, picingtak leh etlawm takin kizo thei hi. Tg. Lian Sawm Siang @ LSS Photography in Nipini thumvei Zolia leh Zotang a kihel ding khempeuh pakhuan ah maan zaih in paipih a, a maan uh Facebook ah koih in tua lai ah mipi in hoih a sak uh teel mengmeng uh a, a tam ngah pente 10 tuak kitengkhia in a tawpna ah mi thum pan mi khat tuak kitel hi. Hong makaih Tg, Kam Lian Tuang, Lia Sm Niang Sian Muang te lah siam uh ahih manin nopci in hun limci mahmah a, mipi maitai, khut beng in kipahtawi ziahziah hi. Zolia leh Zotang te puanhoih silh a, saihadial puanpak leh zosingteh eng puan silh a hong vakkhawm hialhial khawng i muh ciangin Zophualva dungsun lia leh tangte hi hang cih hong phawksak hi. A maante leitungbup zel in kisuaksak ziahziah khin hi.\nZolia: Lia Nem Ngaih Lun, Suangzang\nZotang: Zam Khan Sum, Pidawtha\n9. Zomi Khuado Thugenna: Pa Pau Khan Khup, Vice President, Zomi Innkuan Singapore in Khuado, Sialsawm, Lawm annek, Tualbawl, Khuabawl, Sawngbeng, etc cihte a banban in power point tawh hong lah kawmin gencian suk pahpah a, theih nuam in tel nop a, Zolia ngah Lia Nem Ngaih Lun bangin ‘tun tel semsem ing,’ ci pah hi. I zakzaksa, i theihsa ahih hang mit tawh i muh bil tawh i zak tak ciang kitel semsem hi.\n10. Zomi leh I Mailam: Zomi khempeuh in tuni in Khuado nuamtak i bawl hangin i mailam i khual loh phamawh ahih manin mailam ah minam leh gam adingin bangteng kalsuan ding, bangteng sem lai ding ihiam cih thugenna Pa Hang Khan Lian in deihtakin hong nei a, mipi dai dide in thu kingai hi. Ama genna ah, “Zomi khat in kawlgam suahtakna lak ding laitak in Zogam leitang lo ciing 20 tawh a kipawl hi hang (Each Zomi bring 20 acre to join the Union of Burma at the time of Independence),” ci hi. Tua cihnopna in, Kawlgam ah suahtakna lakhawm ding ci a Panglong Agreement Thukimna a kibawl laitak in Zogam ah mihing omzah Zogam leitang zaina tawh i khenkhap ciang mi khat in lo ciing 20 taang bang a nei hi hang; tua teng khempeuh gawmkhawm in suahtakna a lakhawm hi hang. Tua manin Zogam a nei hi hanga, tua tawh i kipawl hi. Tua banga i kipawl ciangin i leitang i gawmtuah mah bangin gam leitang pan piang hauhna meetnate zong a ne khawm, a zeek khawm dingte hi hang, cihna hi. A kul leh makaite in hong gel dinga, Zogam a tuamin Zomi State in ding lel ding hi hang, i lo ciing 20 ciat gawmkhawm kik leng. Zomi mailam limci semsem hi.\n11. Zola leh Zolam: Zomi na hih nak leh Zola sa thei, Zolam lam thei na hih ding a peelmawh ahi hi. Tua pen a niampen, a tawmpen ahi hi. Zopau pau thei, Zolai gelh thei, Zomi vai khempeuh thei ding cih pen a niampen, a hi ding limlim ahi hi. Zomi Khuado ah zong Zola gualnuam takin kisa in kikawi in kilam ziahziah a, lamngui kai in Khuangtum: Pa Pau Khan Khup leh Lasam Tg. Lian Sawm Sing leh Lazui Lia Muan Siam te makaihna tawh nuamtak in nailang sung kilam a, nuam mahmah tase leh hun in hong ngaklo ahih manin “Mai Kum Ciang Kimu Kik Ni” ciin kihial bawl phot hi. A omlai khempeuh in maan kizaih khawma, mipi maan zaih a nunung pen hipah hi (tukum Khuado adingin).\nA. Do na lingling do na lingling e, Gual in kumkhua do na lingling, do na lingling e.\nB. Gual in kumkhua do na lingling e, Do han ah naubang va kap ta’ng, bang va kap ta’ng e.\nA. Tukawl tawi kumkhua i khenna, Ningzu khum leh aisa aw e,\nB. Ningzu khum leh aisa aw e, Khan kumsawt ciamlai leng aw e.\n12. Khuado Ankuang Um Ziahziah: Zomi Khuado ciang annek mah a kingaklah pen khat ahih mah bangin a pai khempeuh in ankuang lim mahmah Pyidawtha khua mi khempeuh in hong vak uh ki um ziahziah a, kiphu ziahziah, kipelh ziahziah in nuamtak in hun kiman thei hi. Maan zaih na leh kiholimna hunnuamte mailam ah gentoto lai ni.\nLungdam Thu: Zomi Khuado Singapore ah kibawlna dingin a kisam banga vai tuamtuam ah a pang khempeuh tungah Zomi khempeuh tangin lungdam kong ko uh hi. Nang hangin Zomi leh Zogam a paallun semsem ding hita hi.\nNuam Panpan ei Guai. Nuam Semsem ei…\nMai Kum Ciang Kimu Kik Ni.\nPrevious: ZOLUS Magazine Nambat 20 kngah tading\nNext: Malaysia nupi khatin atanu mipi muhding in sikkual tawh khihcip\nI Lungtang/sim Sang Lian Zaw ~ Rev. Zam Khat Kham\nNu Ngai Hau Cing hong nusiat tungtang hong lainatpih te lungdam kohna